Komission asetus (EY) N:o 790/2000, annettu 14 päivänä huhtikuuta 2000, tomaattien kaupan pitämisen vaatimuksista



Virallinen lehti nro L 095 , 15/04/2000 s. 0024 - 0029



Komission asetus (EY) N:o 790/2000, annettu 14 päivänä huhtikuuta 2000, tomaattien kaupan pitämisen vaatimuksista EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96(1), sellaisena kuin se on viimeksi muutettuna asetuksella (EY) N:o 1257/1999(2), ja erityisesti sen 2 artiklan 2 kohdan, sekä katsoo seuraavaa: (1) Tomaatit kuuluvat asetuksen (EY) N:o 2200/96 liitteessä I mainittuihin tuotteisiin, joihin on sovellettava kaupan pitämisen vaatimuksia. Tomaattien laatuvaatimuksista 30 päivänä maaliskuuta 1983 annettua komission asetusta (ETY) N:o 778/83(3), sellaisena kuin se on viimeksi muutettuna asetuksella (EY) N:o 2522/97(4), on muutettu useita kertoja, eikä se ole enää oikeudellisesti selkeä. (2) Kyseinen säädös on syytä laatia uudelleen ja kumota asetus (ETY) N:o 778/83. Avoimuus maailmanmarkkinoilla edellyttää, että tätä varten otetaan huomioon Yhdistyneiden Kansakuntien Euroopan talouskomission helposti pilaantuvien tuotteiden laatuvaatimusten asettamista ja laadun kehittämistä käsittelevän työryhmän tomaateille suosittamat vaatimukset. (3) On syytä täsmentää, että kirsikkatomaatit (cocktailtomaatit mukaan luettuina) muodostavat neljännen kaupan pidettävän tyypin, joka eroaa kolmesta aiemmin erotetusta tyypistä eli pyöreistä, uurteisista ja soikeista tomaateista, ja eritellä tomaattien sallitut kaupan pitämisen muodot. Tuoreiden tomaattien markkinoiden kehitys riippuu tuotteiden aistinvaraisista ominaisuuksista, joille on tyypillistä suuri vaihtelu erityisesti vähittäiskauppavaiheessa. Alalle olisi annettava mahdollisuus merkitä pakkauksiin olennaiset kypsyyden arviointiperusteita koskevat vähimmäis- tai enimmäistiedot, jotta kuluttaja voisi tehdä valintansa itselleen parhaiten soveltuvien aistinvaraista laatua koskevien kriteerien perusteella. (4) Näiden vaatimusten soveltamisella olisi voitava poistaa markkinoilta laadultaan epätyydyttävät tuotteet, ohjata tuotantoa kuluttajien vaatimuksia tyydyttäväksi sekä helpottaa kauppasuhteita tasapuolisen kilpailun pohjalta ja auttaa näin parantamaan tuotannon kannattavuutta. (5) Näitä vaatimuksia sovelletaan kaikissa kaupan pitämisen vaiheissa. Tuotteiden pitkät kuljetusmatkat, pitkähkö varastointiaika ja tuotteiden erilaiset käsittelyt saattavat aiheuttaa niissä biologisesta kehittymisestä ja pilaantumisalttiudesta aiheutuvaa laadun heikkenemistä. On syytä ottaa huomioon nämä muutokset sovellettaessa vaatimuksia lähettämisvaihetta seuraavissa kaupan pitämisen vaiheissa. Ekstraluokan tuotteissa, joiden on oltava erityisen huolella valikoituja ja pakattuja, voidaan sallia vain vähäinen tuoreuden ja täyden nestejännityksen väheneminen. (6) Tässä asetuksessa säädetyt toimenpiteet ovat tuoreiden hedelmien ja vihannesten hallintokomitean lausunnon mukaiset, ON ANTANUT TÄMÄN ASETUKSEN: 1 artikla CN-koodiin 0702 00 00 kuuluvien tomaattien kaupan pitämisen vaatimukset ovat liitteessä. Nämä vaatimukset koskevat kaikkia kaupan pitämisen vaiheita asetuksessa (EY) N:o 2200/96 säädetyin edellytyksin. Lähettämistä seuraavissa vaiheissa tuotteissa voi kuitenkin esiintyä vaatimusten määräyksiin nähden - vähäistä tuoreuden ja täyden nestejännityksen vähenemistä, - muissa kuin ekstraluokkaan luokitelluissa tuotteissa niiden kehityksestä ja pilaantumisalttiudesta johtuvia vähäisiä muutoksia. 2 artikla Kumotaan asetus (ETY) N:o 778/83. 3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan sen voimaantulokuukautta seuraavan kolmannen kuukauden ensimmäisestä päivästä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 14 päivänä huhtikuuta 2000. Komission puolesta Franz Fischler Komission jäsen (1) EYVL L 297, 21.11.1996, s. 1. (2) EYVL L 160, 26.6.1999, s. 80. (3) EYVL L 86, 31.3.1983, s. 14. (4) EYVL L 346, 17.12.1997, s. 44. LIITE TOMAATTEJA KOSKEVAT VAATIMUKSET I TUOTTEEN MÄÄRITELMÄ Nämä vaatimukset koskevat lajin Lycopersicon lycopersicum (L.) Karsten ex Farw./Lycopersicon esculentum Mill. (viljeltyjen lajikkeiden) tomaatteja, jotka on tarkoitettu toimitettaviksi kuluttajille tuoreina, lukuun ottamatta teolliseen jalostukseen tarkoitettuja tomaatteja. Tomaateissa erotetaan neljä kaupan pidettävää tyyppiä: - pyöreät - uurteiset - soikeat tai pitkulaiset - kirsikkatomaatit (myös cocktailtomaatit). II LAATUA KOSKEVAT SÄÄNNÖKSET Vaatimusten tarkoituksena on määritellä tomaattien laatu kauppakunnostuksen ja pakkaamisen jälkeen. A Vähimmäisvaatimukset Ottaen huomioon kullekin luokalle annetut erityissäännökset ja sallitut poikkeamat tomaattien on kaikissa luokissa oltava: - eheitä, - terveitä; tuotteita, joissa on mätää tai jotka ovat muuten pilaantuneet ravinnoksi kelpaamattomiksi, ei sallita, - puhtaita, lähes vailla näkyviä vieraita aineita, - tuoreen näköisiä, - lähes vailla tuholaisia, - lähes vailla tuholaisten aiheuttamia vioittumia, - vailla epätavallista pintakosteutta, - vailla vierasta hajua ja/tai makua. Terttutomaattien varsien on oltava tuoreita, terveitä, puhtaita sekä täysin vailla lehtiä ja näkyviä vieraita aineita. Tomaattien kehitysasteen ja kunnon on oltava sellainen, että ne - kestävät kuljetuksen ja käsittelyn, ja - saapuvat tyydyttävässä kunnossa määräpaikkaan. B Luokitus Tomaatit luokitellaan kolmeen luokkaan seuraavasti: i) Ekstraluokka Tähän luokkaan luokiteltujen tomaattien on oltava erittäin hyvälaatuisia. Niiden on oltava kiinteämaltoisia sekä muodoltaan, ulkonäöltään ja kehitysasteeltaan lajikkeelle tyypillisiä. Tomaattien värin suhteessa kypsyysasteeseen on oltava sellainen, että ne vastaavat edellä A kohdan viimeisen alakohdan vaatimuksia. Viherkantaisia ja muuten viallisia tomaatteja ei sallita, lukuun ottamatta hyvin vähäisiä kuoren pintamuutoksia, joilla ei ole vaikutusta tuotteen ulkonäköön, laatuun, säilyvyyteen eikä pakkauksen ulkoasuun. ii) I luokka Tähän luokkaan luokiteltujen tomaattien on oltava hyvälaatuisia. Niiden on oltava kohtuullisen kiinteitä ja ominaisuuksiltaan lajikkeelle tyypillisiä. Halkeamia ja näkyvästi viherkantaisia ei sallita. Niissä voi kuitenkin olla seuraavanlaisia vähäisiä virheitä edellyttäen, että virheet eivät vaikuta tuotteen ulkonäköön, laatuun, säilyvyyteen ja pakkauksen ulkoasuun: - vähäinen muodon ja kehityksen vajavuus, - vähäinen värivirhe, - vähäiset kuorivauriot, - erittäin vähäiset kolhiutumat. Uurteisissa tomaateissa saa lisäksi olla: - enintään 1 cm:n pituisia arpeutuneita halkeamia, - kohtuullisia kohoumia, - pieni napamainen syvennys, joka ei ole korkkiutunut, - enintään 1 cm2:n kokoinen korkkiutunut alue luotin kohdalla, - ohut pitkulainen (saumamainen) kanta-arpi, joka on pituudeltaan enintään kaksi kolmasosaa tomaatin enimmäishalkaisijasta. iii) II luokka Tähän luokkaan kuuluvat tomaatit, joita ei voida luokitella ylempiin luokkiin, mutta jotka täyttävät edellä määritellyt vähimmäisvaatimukset. Niiden on oltava riittävän kiinteitä (mutta ne voivat olla hyvin lievästi vähemmän kiinteitä kuin I luokan tomaatit) eikä niissä saa olla arpeutumattomia halkeamia. Niissä voi olla seuraavanlaisia vikoja, jos niiden laatuun, säilyvyyteen tai ulkoasuun liittyvät olennaiset ominaispiirteet säilyvät muuttumattomina: - muodon, kehityksen ja värityksen vajavuus, - kuorivaurioita tai kolhiutumia, jolleivät ne vahingoita hedelmää merkittävästi, - enintään 3 cm:n pituisia arpeutuneita halkeamia. Uurteisissa tomaateissa saa lisäksi olla: - selvempiä kohoumia kuin I luokassa, mutta ei kuitenkaan epämuodostumia, - napamainen syvennys, - enintään 2 cm2:n kokoinen korkkiutunut alue luotin kohdalla, - ohut pitkulainen (saumamainen) kanta-arpi. III KOKOLAJITTELUA KOSKEVAT SÄÄNNÖKSET Koko määritetään tomaatin poikkileikkauksen suurimman halkaisijan mukaan. Jäljempänä annettavat säännökset eivät koske kirsikkatomaatteja. A Vähimmäiskoko Ekstra-, I ja II luokkaan luokiteltujen tomaattien vähimmäiskoko on: - 35 mm pyöreillä ja uurteisilla tomaateilla, - 30 mm soikeilla tomaateilla. B Kokolajitteluasteikko Tomaatit lajitellaan seuraavaa kokolajitteluasteikkoa noudattaen: - vähintään 30 mm, mutta vähemmän kuin 35 mm(1) - vähintään 35 mm, mutta vähemmän kuin 40 mm - vähintään 40 mm, mutta vähemmän kuin 47 mm - vähintään 47 mm, mutta vähemmän kuin 57 mm - vähintään 57 mm, mutta vähemmän kuin 67 mm - vähintään 67 mm, mutta vähemmän kuin 82 mm - vähintään 82 mm, mutta vähemmän kuin 102 mm - vähintään 102 mm. Ekstra- ja I luokan tomaattien on oltava kokolajitteluasteikon mukaisia. Tätä kokolajitteluasteikkoa ei sovelleta terttutomaatteihin. IV SALLITTUJA POIKKEAMIA KOSKEVAT SÄÄNNÖKSET Jokaisessa pakkauksessa sallitaan laatu- ja kokopoikkeamien rajoissa tuotteita, jotka eivät ole mainitun laatuluokan vaatimusten mukaisia. A Sallitut laatupoikkeamat i) Ekstraluokka - viisi prosenttia lukumäärästä tai painosta tomaatteja, jotka eivät vastaa tämän luokan vaatimuksia mutta jotka täyttävät I luokan vaatimukset tai jotka poikkeuksellisesti hyväksytään tämän luokan sallittujen poikkeamien rajoissa. ii) I luokka - kymmenen prosenttia lukumäärästä tai painosta tomaatteja, jotka eivät vastaa tämän luokan vaatimuksia mutta jotka täyttävät II luokan vaatimukset tai jotka poikkeuksellisesti hyväksytään tämän luokan sallittujen poikkeamien rajoissa, - terttutomaateista viisi prosenttia tomaattien lukumäärästä tai painosta saa olla varresta irrallaan. iii) II luokka - kymmenen prosenttia lukumäärästä tai painosta tomaatteja, jotka eivät vastaa tämän luokan vaatimuksia eivätkä vähimmäisvaatimuksia, lukuun ottamatta tuotteita, joissa on mätää, selviä vioittumia tai jotka ovat muuten pilaantuneet kulutukseen kelpaamattomiksi, - terttutomaateista kymmenen prosenttia tomaattien lukumäärästä tai painosta saa olla varresta irrallaan. B Sallitut kokopoikkeamat Kaikissa laatuluokissa: kymmenen prosenttia lukumäärästä tai painosta tomaatteja, jotka ovat merkinnöissä ilmoitettua kokoa välittömästi suurempaa ja/tai pienempää kokoluokkaa; pyöreiden ja uurteisten tomaattien vähimmäiskoko on 33 mm ja soikeiden tomaattien 28 mm. V KAUPPAKUNNOSTUSTA KOSKEVAT SÄÄNNÖKSET A Tasalaatuisuus Kunkin pakkauksen sisällön on oltava tasalaatuinen ja sisällettävä ainoastaan samaa alkuperää, lajiketta tai kaupan pidettävää tyyppiä sekä laatu- tai kokoluokkaa (jos tuote on lajiteltu koon mukaan) olevia tomaatteja. Ekstra- ja I luokkaan kuuluvien tomaattien on oltava kypsyysasteeltaan ja väriltään miltei yhdenmukaisia. Soikeiden tomaattien on lisäksi oltava pituudeltaan riittävän yhdenmukaisia. Pakkauksesta näkyvän sisällön osan on edustettava koko sisältöä. B Pakkaaminen Tomaatit on pakattava siten, että ne tulevat suojatuiksi sopivalla tavalla. Pakkauksen sisällä käytettävien materiaalien on oltava uusia, puhtaita ja sellaisia, ettei niistä aiheudu tuotteille ulkoista eikä sisäistä pilaantumista. Kaupallisilla merkinnöillä varustettujen materiaalien, erityisesti paperien ja etikettien käyttö on sallittua, edellyttäen että painatus ja kiinnitys tehdään myrkyttömällä painovärillä ja liimalla. Pakkauksissa ei saa olla mitään vieraita esineitä. C Kauppakunnostus Tomaatteja voidaan pitää kaupan i) yksittäisinä hedelminä verhiöllä ja lyhyellä varrella tai ilman; ii) terttutomaatteina eli siten, että tomaatit ovat kokonaisina kukintoina tai kukintojen osina, kuitenkin niin, että kussakin kukinnoissa tai kukinnon osassa on vähintään seuraava määrä hedelmiä: - kolme hedelmää (kaksi hedelmää, jos tomaatit on esipakattu), tai - tertuissa olevissa kirsikkatomaateissa kuusi hedelmää (neljä hedelmää, jos tomaatit on esipakattu). VI MERKITSEMISTÄ KOSKEVAT SÄÄNNÖKSET Kunkin pakkauksen samalla sivulla on oltava selvin, pysyvin ja ulospäin näkyvin kirjaimin seuraavat merkinnät: A Tunnistemerkinnät Pakkaaja tai lähettäjä: Nimi ja osoite tai virallisesti annettu tai hyväksytty tunnus. Jos käytetään tunnusta, merkintä "pakkaaja" ja/tai "lähettäjä" (tai vastaava lyhenne) on kuitenkin merkittävä kyseisen tunnuksen läheisyyteen. B Tuote - "tomaatteja" tai "terttutomaatteja" ja kauppamuodon nimi, jos sisältö ei ole näkyvissä; nämä merkinnät ovat pakollisia kaikille sekä tertussa oleville että muille kirsikkatomaateille (tai cocktailtomaateille), - lajikkeen nimi (vapaaehtoinen). C Tuotteen alkuperä - alkuperämaa ja tarvittaessa tuotantoalue tai kansallinen, alueellinen tai paikallinen nimitys. D Kaupalliset tiedot - luokka, - kokoluokka (jos tuote on lajiteltu koon mukaan) vähimmäis- ja enimmäishalkaisijoin ilmaistuna tai muussa tapauksessa maininta "lajittelemattomia", - vähimmäissokeripitoisuus refraktometrillä mitattuna ja Brix-asteikolla ilmaistuna (vapaaehtoinen). E Virallinen tarkastusmerkintä (vapaaehtoinen). (1) Koskee ainoastaan soikeita tomaatteja.